|  |  |
| --- | --- |
|  | Adm.enhet: Reguleringsseksjonen  Saksbehandler: Kjetil Øvregaard Østebø  Telefon: 45601167  Vår referanse: 22/9304  Deres referanse:  Dato: 18.08.2022 |
| Fiskarlaget Nord  Att:  Postboks 59  9251 Tromsø |

# Høring - Forskrift om tildeling av rekrutteringskvoter med virkning fra 2022

Nærings- og fiskeridepartementet fastsatte den 23. desember 2021 *forskrift om tildeling av rekrutteringskvoter med virkning fra 2022*. Den nye rekrutteringskvotebonusordningen ble vedtatt som ledd i oppfølgningen av Meld. St. 32 (2018-2019) *Et kvotesystem for økt verdiskapning* (kvotemeldingen), og erstattet den tidligere rekrutteringsordningen som virket i perioden 2010-2019.

Departementet har bedt Fiskeridirektoratet legge til rette for en videreføring av ordningen som i hovedsak bygger på de samme rammene som 2022-forskriften. Direktoratet bes i denne sammenheng om å sende på høring forslag om at forskriftens varighet skal være ubegrenset samt forslag til endringer ved aktivitets- og omsetningskravet i forskriftens § 3 bokstav c.

Vi ber om at innspill til forslaget sendes Fiskeridirektoratet ([postmottak@fiskeridir.no](mailto:postmottak@fiskeridir.no)) innen torsdag 29. september.

Høringsdokumentet er tilgjengelig på [www.fiskeridir.no](http://www.fiskeridir.no), og andre enn de som er oppført som høringsinstanser er også velkomne til å komme med innspill.

**Nærmere om forslagets innhold**

Ved innføringen av rekrutteringskvotebonusordningen ble det lagt til rette for at det skulle nytildeles inntil 30 rekrutteringskvotebonuser i løpet av en femårsperiode. Det foreslås nå at forskriftens varighet skal være ubegrenset, noe som innebærer at det fra og med 2023 vil nytildeles 6 rekrutteringskvotebonuser per år frem til annet besluttes.

I forskriftens § 3 bokstav c første ledd foreslås det videre at søker må ha vært majoritetseier av et fartøy i minst 24 måneder i løpet av de tre siste kalenderår før det år det søkes om nytildeling av rekrutteringskvotebonus, og videre at vedkommende må ha drevet fiske med fartøyet i løpet av den perioden vedkommende var majoritetseier. I første ledd stilles det ingen krav til varighet eller når i løpet av nevnte periode søker må ha drevet fiske.

Kravet i andre ledd om at fangstverdien i minst ett av de 3 årene må overstige 250 000 kroner opprettholdes. Det bes imidlertid om en tilbakemelding på hvorvidt det også bør innføres et krav til fangstverdi i ett eller begge av de øvrige to år. Et eventuelt krav kan være formulert som et konkret beløp, eller som et generelt krav om at man må ha hatt fangstverdi.

Den foreslåtte endringen tydeliggjør aktivitetskravet for kunne kvalifisere til rekrutteringskvotebonus. Det foreslås dessuten enkelte språklige endringer gjengitt nedenfor. Forslaget innebærer at det ikke vil være nødvendig å fastsette en årlig forskrift om tildeling av rekrutteringskvotebonus, men vil ellers ikke ha nevneverdige økonomiske eller administrative konsekvenser. Størrelsen på rekrutterings-kvotebonusen vil som før fremgå av de årlige reguleringsforskriftene for de respektive fiskeriene.

**Forslag til endringsforskrift**

I forskrift 23. desember 2021 nr. 3913 om tildeling av rekrutteringskvoter med virkning fra 2022 foreslås følgende endringer:

Forskriftstittel (endret) skal lyde:

*F*orskrift om rekrutteringskvotebonusordning

§ 1 (endret) skal lyde:

§ 1. Formål

Formålet med forskriften er å rekruttere unge fiskere til fiskeryrket gjennom tildeling av *rekrutteringskvotebonuser*. *Rekrutteringskvotebonusene* skal gi unge fiskere en mulighet til å styrke kvotegrunnlaget og på sikt legge til rette for deltakelse i lukkede fiskerier.

§ 2 overskrift, første og annet ledd (endret) skal lyde:

§2. Tildeling av *rekrutteringskvotebonuser*

Fiskeridirektoratet region Nord kan *nytildele* inntil 6 *rekrutteringskvotebonuser* *per år.* Tre av *rekrutteringskvotebonusene* tildeles kvinnelige fiskere og tre kvoter tildeles mannlige fiskere, forutsatt at det er mange nok kvalifiserte søkere av hvert kjønn. Det kan bare tildeles én *rekrutteringskvotebonus* pr. søker.

*Rekrutteringskvotebonusen* gjelder for fisket etter torsk, hyse og sei nord for 62°N, makrell, sild i Nordsjøen og norsk vårgytende sild.

§ 3 overskrift og første ledd (endret) skal lyde:

§3. Vilkår for tildeling av *rekrutteringskvotebonuser*

Følgende vilkår må være oppfylt for *nytildeling* av *rekrutteringskvotebonus*:

1. Søker må være *yngre enn eller fylle 30 år det kalenderår det søkes om nytildeling av rekrutteringskvotebonus*. Kvinnelige fiskere må være *yngre enn eller fylle 40 år det kalenderår det søkes om nytildeling av rekrutteringskvotebonus*.
2. Søker må være oppført på blad B i fiskermanntallet.
3. Søker må ha drevet fiske med et fartøy som vedkommende direkte eller indirekte *har eid* mer enn 50% av i minst *24 måneder* i løpet av *de tre siste kalenderår før det året det søkes om nytildeling. Fangstverdien* i minst ett av årene må overstige 250 000 kroner.
4. Søker må være majoritetseier i et merkeregistrert fartøy med adgang til å delta i åpen gruppe i ett eller flere av fiskeriene det tildeles *rekrutteringskvotebonus* i.
5. Søker kan ikke tidligere ha vært majoritetseier i et fartøy med adgang til å delta i lukket gruppe i noen av fiskeriene som *rekrutteringskvotebonusen* gjelder for.
6. Søker kan ikke tidligere ha vært majoritetseier i et fartøy med adgang til å delta i lukket gruppe i noen av fiskeriene som *rekrutteringskvotebonusen* gjelder for.
7. Søknadsskjema tilgjengelig på Fiskeridirektoratets internettsider må benyttes.

§ 4 (endret) skal lyde:

§4. Utvelgelse

Dersom antall søkere som oppfyller vilkårene i § 3 overstiger antall *rekrutteringskvotebonuser* som tildeles etter § 2, skal utvelgelsen gjennomføres ved loddtrekning.

§ 5 overskrift, første, annet, syvende og åttende ledd (endret) skal lyde:

§ 5. Nærmere om *rekrutteringskvotebonusens* innhold

*R*ekrutteringskvotebonusen tildeles for ett år om gangen i inntil 5 år.

Fiskeridirektoratet fastsetter *rekrutteringskvotebonusen* slik at *kvotegrunnlaget[[1]](#footnote-1)* samlet utgjør 80 % av fartøykvoten til fartøy i lukket gruppe ved starten av reguleringsåret. Det tildeles *rekrutteringskvotebonus* i alle fiskeriene som fremkommer av § 2 andre ledd.

For å utnytte *rekrutteringskvotebonusen* i det enkelte fiskeri må vilkårene for å delta i åpen gruppe være oppfylt.

*Rekrutteringskvotebonusen* kan ikke tildeles ny fartøyeier ved salg av fartøyet, og heller ikke noe annet fartøy som ikke har samme majoritetseier som fartøyet som ble tildelt kvoten. Fartøyeier kan imidlertid få tildelt kvoten til et annet fartøy vedkommende selv er majoritetseier i.

Forskriften lyder etter dette:

Forskrift om rekrutteringskvotebonusordning

§ 1. Formål

Formålet med forskriften er å rekruttere unge fiskere til fiskeryrket gjennom tildeling av rekrutteringskvotebonuser. Rekrutteringskvotebonusene skal gi unge fiskere en mulighet til å styrke kvotegrunnlaget og på sikt legge til rette for deltakelse i lukkede fiskerier.

§ 2. Tildeling av rekrutteringskvotebonuser

Fiskeridirektoratet region Nord kan nytildele inntil 6 rekrutteringskvotebonuser per år. Tre av rekrutteringskvotebonusene tildeles kvinnelige fiskere og tre kvoter tildeles mannlige fiskere, forutsatt at det er mange nok kvalifiserte søkere av hvert kjønn. Det kan bare tildeles én rekrutteringskvotebonus pr. søker.

Rekrutteringskvotebonusen gjelder for fisket etter torsk, hyse og sei nord for 62°N, makrell, sild i Nordsjøen og norsk vårgytende sild.

Fiskeridirektoratet er klageinstans.

§ 3. Vilkår for tildeling av rekrutteringskvotebonuser

Følgende vilkår må være oppfylt for nytildeling av rekrutteringskvotebonus:

1. Søker må være yngre enn eller fylle 30 år det det kalenderår det søkes om nytildeling av rekrutteringskvotebonus. Kvinnelige fiskere må være yngre enn eller fylle 40 år det kalenderår det søkes om nytildeling av rekrutteringskvotebonus.
2. Søker må være oppført på blad B i fiskermanntallet.
3. Søker må ha drevet fiske med et fartøy som vedkommende direkte eller indirekte har eid mer enn 50% av i minst 24 måneder i løpet av de tre siste kalenderår før det året det søkes om nytildeling. Fangstverdien i minst ett av årene må overstige 250 000 kroner.
4. Søker må være majoritetseier i et merkeregistrert fartøy med adgang til å delta i åpen gruppe i ett eller flere av fiskeriene det tildeles rekrutteringskvotebonus i.
5. Søker kan ikke tidligere ha vært majoritetseier i et fartøy med adgang til å delta i lukket gruppe i noen av fiskeriene som rekrutteringskvotebonusen gjelder for.
6. Søker må fremlegge dokumentasjon på å ha gjennomført gyldig sikkerhetskurs, herunder SOFF eller grunnleggende sikkerhetskurs/IMO 60 samt eventuelle repetisjonskurs.
7. Søknadsskjema tilgjengelig på Fiskeridirektoratets internettsider må benyttes.

Med majoritetseier regnes den som eier over 50 % av andelene i fartøyet.

§4. Utvelgelse

Dersom antall søkere som oppfyller vilkårene i § 3 overstiger antall rekrutteringskvotebonuser som tildeles etter § 2, skal utvelgelsen gjennomføres ved loddtrekning.

§ 5. Nærmere om rekrutteringskvotebonusens innhold

Rekrutteringskvotebonusen tildeles for ett år om gangen i inntil 5 år.

Fiskeridirektoratet fastsetter rekrutteringskvotebonusen slik at kvotegrunnlaget samlet utgjør 80 % av fartøykvoten til fartøy i lukket gruppe ved starten av reguleringsåret. Det tildeles rekrutteringskvotebonus i alle fiskeriene som fremkommer av § 2 andre ledd.

For fiske etter torsk, hyse og sei nord for 62°N skal kvotenivået fastsettes i henhold til fartøy i lukket gruppe med hjemmelslengde mellom 10 og 10,9 meter og største lengde under 11 meter.

For makrell skal kvotenivået fastsettes i henhold til fartøy i lukket gruppe med hjemmelslengde mellom 10 og 12,99 meter. Fartøykvoten til fartøy med adgang til deltakelse med not legges til grunn.

For sild i Nordsjøen og Skagerrak skal kvotenivået fastsettes i henhold til fartøy i lukket gruppe med hjemmelslengde mellom 10,0 og 10,99 meter.

For norsk vårgytende sild skal kvotenivået fastsettes i henhold til fartøykvoten til fartøy i lukket gruppe med hjemmelslengde mellom 10,0–10,99 meter

For å utnytte rekrutteringskvotebonusen i det enkelte fiskeri må vilkårene for å delta i åpen gruppe være oppfylt.

Rekrutteringskvotebonusen kan ikke tildeles ny fartøyeier ved salg av fartøyet, og heller ikke noe annet fartøy som ikke har samme majoritetseier som fartøyet som ble tildelt kvoten. Fartøyeier kan imidlertid få tildelt kvoten til et annet fartøy vedkommende selv er majoritetseier i.

§ 6. Ikrafttredelse mv.

Forskriften trer i kraft straks

Med hilsen

Trond Ottemo

seksjonssjef

Kjetil Øvregaard Østebø

rådgiver

*Brevet er godkjent elektronisk og sendes uten håndskreven underskrift.*

**Mottakerliste:**

|  |  |  |  |
| --- | --- | --- | --- |
| Fiskarlaget Nord | Postboks 59 | 9251 | Tromsø |
| Norges Fiskarlag | Postboks 1233 Torgarden | 7462 | Trondheim |
| Norges Kystfiskarlag | Postboks 97 | 8380 | Ramberg |
| Pelagisk Forening | Slottsgaten 3 | 5003 | Bergen |
| Samediggi Sametinget | Ávjovárgeaidnu 50 | 9730 | Karasjok |

| **Kopi til:** | | | |
| --- | --- | --- | --- |
| Fartøy- og deltakerseksjonen i region Nord |  |  |  |

| **Vedlegg** | |
| --- | --- |
|  |

1. Det presiseres at endringen i bestemmelsens ordlyd ikke er ment å medføre noen realitetsendring av bestemmelsens innhold. Rekrutteringskvotebonusen medfører at det kan fiskes og landes 80 % av fartøykvoten til fartøy i lukket gruppe. Kvotenivået fastsettes i henhold til § 5 3. – 6. ledd. Ved tildeling av rekrutteringskvotebonus gjør ikke kystfiskeordningen for torsk og ungdomstillegget seg gjeldende. Maksimalkvoten for åpen gruppe gjør seg likevel gjeldende for fiskere som er tildelt rekrutteringskvotebonus. [↑](#footnote-ref-1)